**Nagyrábéi Értéktár Bizottság tevékenysége**

Nagyrábé Nagyközség Önkormányzata már 2013. év végén, Magyarország Alaptörvényének P/ cikke alapján elhatározta, hogy létrehozza a helyi értéktár bizottságot. A képviselő testület meghatározta, hogy a településen lévő civil szervezeteket, egyesületeket, vállalkozókat fogják felkérni, delegáljanak tagokat. A Nagyrábéi Baráti Kör és Egyesület részéről Nádháziné Bende Zsófia a delegált, a Petőfi Sportkör részéről Albucz Sándor, a vállalkozókat Ványai Gusztáv, az egyházat pedig Michels Richárd képviseli.

A képviselő testület, 2014. február 18-i ülésén 28/2014. ÖH sz. határozatával létrehozta a Nagyrábéi Értéktár Bizottságot. Elnökének Frank Zoltán Jánosnét választotta meg. Tagjai: Nádháziné Bende Zsófia, Albucz Sándor és Ványai Gusztáv. Külső önkéntes, segítő tag: Bogya Pál.

A Nagyrábéi Értéktár Bizottság működését a 2012. évi XXX. törvény, valamint a 114/2013. /IV.16./ Kormányrendelet határozza meg.

A magyar nemzeti értékek megőrzendő és egyedülálló értékek. Az összetartozás, az egység és a nemzeti tudat erősítése érdekében nemzetünk értékeit össze kell gyűjteni, dokumentálni, az értékvédelem alapjául szolgáló dokumentációt a szigorú nyilvántartás és kutathatóság szabályai szerint meg kell őrizni, az értékeket pedig ápolni, védelmezni és támogatni kell.

Örökségünket, a magyar kultúra évezredes értékeit, a magyarság szellemi és anyagi alkotásait, ember alkotta és természet adta értékeit átfogó értéktárba kell összesíteni.

Nemzeti értékeink széles körű hazai és külföldi bemutatása, megismertetése nyelvi, szellemi, kulturális, gazdasági teljesítményünk, természeti és épített értékeink elismertetése, valamint az országmárka erősítése egyaránt kiemelkedő jelentőségű.

Az országgyűlés kinyilvánítja, hogy a nemzeti értékeket az egyetemes értékek részének tekinti, amely értékek a magyarság múltjának, jelenének és jövőjének dinamikusan fejlődő tárháza, az értékalapú nemzeti összefogás alapja.

 Nemzeti értékeinket szakterületi kategóriánként kell nyilvántartani.

a/ agrár és élelmiszergazdaság

b/ egészség és életmód

c/ épített környezet

c/ ipari és műszaki megoldások

e/ kulturális örökség

f/ sport

g/ természeti környezet

h/turizmus és vendéglátás.

Helyi értéktárba felvett értékeinket továbbítani kell a Megyei Értéktárba, A felterjesztett értékekről a Megyei Értéktár Bizottság dönt, ha érdemesnek tartja, továbbítja az Országos Hungarikum Bizottságnak, amely dönthet az esetleges Hungarikummá nyilvánításáról.

 A Települési Értéktár Bizottság felhívással fordult a lakossághoz, kis közösségekhez, civil szervezetekhez, intézményekhez, vegyenek részt a helyi értékek összegyűjtésében, melyek nemzeti értékeink is !

 A felhívás olvasható a [www.nagyrabe.hu](http://www.nagyrabe.hu) honlapon.

Helyi értékeink, nemzeti értékeink értéktárba történő felvételét bárki írásban, szóban kezdeményezheti a Bizottság bármely tagjánál. A beérkezett javaslatokról a Bizottság dönt.

A Nagyrábéi Értéktár bizottság 2014. május 23-i ülésén helyi értéknek nyilvánította:

3/2014. /V.23/ számú határozatával a „mezőgazdasági hagyományok gyűjteményét.

4/2014. /V.23/ számú határozatával a „Kocsányos tölgy és a körülötte lévő parkerdő”t,

5/2014. /V.23./ számú határozatával a Nagyrábéi 200 éves Reformtus Templomot,

6/2014. /V.23./ számú határozatával a Tájházat,

7/2014. /V.23./ számú határozatával a Füsti kastélyt,

9/2014. /V.23./ számú határozatával a Nagyrábéi Baráti Kör és Egyesület kiadványait, a Falukönyvek, I, II, III. kötete, Nagyrábéi Ízek receptes könyv, a Nagyrábéi Népfőiskola által megjelentetett Életmódkalauz, és a Nagyrábéi Képeskönyvet,

10/2014. /V.23./ számú határozatával a 35. éves múlttal rendelkező Nagyrábéi Pávakört,

11/2014. /V.23./ számú határozatával a 0140/4. hrsz. Termál kutat,

12/2014. /V.23./ számú határozatával a Petőfi Sportkört.

Az értéktár bizottság kezdeményezte a Megyei Értéktárba történő felvételét: a Kocsányos tölgy és a körülötte lévő parkerdőnek, a Nagyrábéi Baráti Kör és egyesület kiadványainak, a 35 éves múlttal rendelkező Nagyrábéi Pávakörnek.

A Hajdu-Bihar megyei Önkormányzat egy kiadványt készül megjelentetni, melyben lehetőséget adott a településeknek helyi értékeik megjelentetésére . A kiadvány májusban készül el és Nagyrábéi helyi értékei is megjelennek a bizottság tagjai által elkészített adatlap tartalommal és Bogya Pál fotóival.

**Frank Zoltán Jánosné**

**elnök**